Talle dood ná skietvoorvalle in Nieu-SeelandFoto: (AP Photo/Mark Baker) Talle mense is by twee moskees in Christchurch, Nieu-Seeland, doodgeskiet. Volgens die New Zealand Herald is minstens nege maar tot 27 mense dood ná gewapende aanvallers in twee moskees losgebrand het. Jacinda Ardern, die land se eerste minister, het dit as een van Nieu-Seeland se donkerste dae beskryf. Daar word berig dat die skietvoorvalle by die Masjid Al Noor- en Linwood Masjid-moskees plaasgevind het. Volgens ooggetuies het ŉ gewapende man wat in swart geklee was Vrydag omstreeks 13:45 (Nieu-Seelandse tyd) by die Masjid Al Noor-moskee ingestap en op mense losgebrand. Foto: (AP Photo/Mark Baker) Volgens berigte is een persoon reeds in hegtenis geneem in verband met die skietvoorvalle. Daar is intussen ook berigte van ŉ derde skietvoorval naby ŉ hospitaal. Inwoners in die gebiede wat geraak word, is deur wetstoepassingsagentskappe beveel om tuis te bly terwyl groot dele afgebaken is. Lede van Bangladesj se krieketspan het glo net-net die skietery by die Masjid Al Noor-moskee misgeloop. Spelers en lede van die span se afrigtingpersoneel was op ŉ bus op pad na die moskee toe die skietery uitgebreek het. Volgens berigte het die span na Hagley Oval gevlug waar hulle Saterdag teen Nieu-Seeland sou begin speel. Meer inligting volg. Foto: (AP Photo/Mark Baker)